‘Onaanvaarbaar dat president en minister oor plaasmoorde swyg’Pres. Cyril Ramaphosa (Foto; David Ritchie/ANA) Pieter Groenewald, leier van die VF Plus, het Maandag gesê dié party is geskok oor die vlaag plaasmoorde die afgelope naweek, asook pres. Cyril Ramaphosa en Bheki Cele, minister van polisie, se stilswye in dié verband. “Ramaphosa het dadelik sy medelye uitgespreek toe enkele moskees aangeval en mense daartydens gedood is en selfs ŉ presidensiële kommissie van ondersoek aangestel na hierdie aanvalle en moorde in moskees. Oor die plaasmoorde swyg hy,” het Groenewald gesê. Groenewald meen dieselfde geld vir die minister van polisie wat hom ook sterk uitgespreek het teen die aanvalle en moorde in moskees, maar oënskynlik swyg oor plaasaanvalle. Die drie mans wat dié naweek doodgeskiet is, is Jeffrey Zetler (62) van die plaas Mooiberge buite Stellenbosch, Kallie Schoonraad (47) van Rustenburg en Peter Dawson (64) van Hartbeespoort. “Die minister van polisie het onlangs gesê dat rooftogte by huise as deel van die misdaadtrio nou ŉ prioriteit vir die polisie is. Die VF Plus se standpunt hieroor is dat ŉ plaasaanval, en daarom plaasmoorde, in dieselfde kategorie as ŉ huisroof in ŉ stad of dorp beskou kan word en derhalwe dieselfde fokus en prioriteit van die polisie behoort te ontvang.” Groenewald het aangedui dat hy in dié verband ŉ skrywe aan pres. Ramaphosa gaan rig om te vra dat daar ook ŉ kommissie van ondersoek na plaasmoorde aangestel word. Hy sal ook ŉ dringende vergadering met die minister van polisie aanvra om hom te versoek dat plaasmoorde ook as prioriteit hanteer moet word. Die party het sy medelye met die gesinne van die oorledenes betuig.